פרסטון סמית'

פרסטון ארנסט סמית' (באנגלית: Preston Earnest Smith; ) היה פוליטיקאי אמריקאי מטקסס, איש המפלגה הדמוקרטית, שכיהן כחבר בית הנבחרים של טקסס בשנים 1945–1951, כחבר הסנאט של טקסס בשנים 1957–1963, לאחר מכן ועד 1969 כסגן מושל טקסס ה-35, ולאחר מכן ועד 1973 כמושל טקסס ה-40.
ראשית חייו
פרסטון סמית' נולד בעיירה קורן היל שבמחוז ויליאמסון שבטקסס, שמאוחר יותר סופחה אל העיירה הסמוכה ג'רל. הוא היה אחד מ-13 ילדיהם של צ'ארלס קירבי "צ'ארלי" סמית' ושל אפי מ. (לבית סטריקלנד) סמית'. בהמשך עברה המשפחה לעיר למיסה, שם סיים סמית' ב-1928 את לימודיו בבית הספר התיכון המקומי. ב-1934 הוא סיים את לימודיו בקולג' הטכנולוגי של טקסס (כיום אוניברסיטת טקסס טק) בלאבק עם תואר בוגר אוניברסיטה במנהל עסקים. הוא נשאר בלאבק, פתח בית קולנוע, והשקיע במקרקעין.
קריירה פוליטית
במקביל לפעילותו העסקית, זכה סמית' להכרה כפוליטיקאי, וב-1944 נבחר כחבר בית הנבחרים של טקסס. כאיש הסיעה השמרנית של המפלגה הדמוקרטית, הוא כיהן בבית הנבחרים שלוש תקופות כהונה, וב-1956 נבחר לסנאט של טקסס. ב-1962, בשנה בה נבחר ג'ון קונלי כמושל, נבחר סמית' כסגן המושל.
מושל טקסס
ב-1968 כאשר החליט קונלי שלא להתמודד על תקופת כהונה נוספת כמושל, התמודד סמית' על מועמדות המפלגה הדמוקרטית למשרת מושל טקסס, ומקרב עשרה מועמדים שהתמודדו בבחירות המקדימות הוא עלה לסיבוב השני. בסיבוב השני הוא התמודד מול דון יארבורו, וניצח אותו ביחס קולות של 55.27 אחוזים מול 44.73 אחוזים. בבחירות הכלליות גרף סמית' 56.99 אחוזים מהקולות, מול 43.01 הקולות שקיבל המועמד הרפובליקני פול איגרס. במהלך מסע הבחירות שלו הוא שלח מכתבים לכ-47,000 משפחות בטקסס ששם משפחתן סמית', ובהם הוא שאל אותם, "האם אינכם סבורים שהגיע הזמן שאחד מאיתנו יהיה המושל?". סמית' היה סגן מושל טקסס הראשון שנבחר ישירות כמושל, ומושל טקסס הראשון שהגיע ממערב המדינה. ב-16 בינואר 1969 הוא הושבע לתפקידו, וב-1970 נבחר לתקופת כהונה שנייה.

במהלך תקופת כהונתו הראשונה, התמקד סמית' בסוגיות החינוך, כולל תוכנית של עשר שנים להעלאת שכר המורים. ממשלו הגיש הצעה לתוכנית מים מדינתית, שלא עברה.

תקופת כהונתו השנייה הוכתמה בשל שערוריית שארפסטאון , שבתחילה התמקדה בהאשמות על הפקת רווחים של פקידי ממשל מעסקאות בתמורה להעברת חקיקה שהעניקה עדיפות לאיש העסקים מיוסטון פרנק שארפ . אף על פי שסמית' מעולם לא הואשם בעבירה, הוא תויג כשותף לקנוניה, והשערורייה צמחה לממדים כאלו כך שציבור הבוחרים של טקסס פיתח עוינות נגד ממשלו. ב-1972 התמודד סמית' בבחירות המקדימות של הדמוקרטים, ונוצח על ידי דולף בריסקו, שהמשיך וניצח בבחירות הכלליות, ובינואר 1973 הושבע כמושל במקומו של סמית'. ב-1978 ניסה סמית' לשוב ולהיבחר כמושל, ולאחר כישלונו פרש מהפוליטיקה סופית.
שנותיו האחרונות
לאחר תום כהונתו כמושל, שב סמית' ללאבק, שם הוא היה פעיל בענייני ציבור ובעסקים. בשנותיו האחרונות הוא שימש כיושב ראש מועצת התיאום לחינוך הגבוה של טקסס .

פרסטון סמית' פנטר בלאבק ב-18 באוקטובר 2003, בגיל 91. הוא נטמן בבית הקברות של מדינת טקסס.
לקריאה נוספת
 Sobel, Robert, and John Raimo, eds. Biographical Directory of the Governors of the United States, 1789–1978, Vol. 4, Westport, Conn.; Meckler Books, 1978, p. 1542.

קישורים חיצוניים

 פרסטון סמית' באתר אגודת המושלים הלאומית 
 פרסטון סמית' באתר The Political Graveyard 


הערות שוליים

קטגוריה:מושלי טקסס
קטגוריה:אמריקאים ילידי טקסס
קטגוריה:בוגרי אוניברסיטת טקסס טק
קטגוריה:מושלי מדינות ארצות הברית מהמפלגה הדמוקרטית
קטגוריה:סגני מושלי טקסס
קטגוריה:חברי בית המחוקקים של טקסס
קטגוריה:אישים הקבורים בבית הקברות של מדינת טקסס
קטגוריה:אמריקאים שנולדו ב-1912
קטגוריה:אמריקאים שנפטרו ב-2003